Man by werkplek aangeval, beroofArgieffoto “Ek gaan jou skiet. Ek gaan jou skiet.” Dít was die woorde wat Vernon Brynard (54), ŉ senior administratiewe beampte by Metrorail, herhaaldelik gehoor het toe ŉ gewapende rower hom Woensdag omstreeks 04:30 van agter af oorval en ŉ vuurwapen in sy rug gedruk het. Brynard, ŉ lid van die United National Transport Union (Untu), het aan die vakbond vertel daar was geen veiligheidspersoneel aan diens op die perseel van die Passasierspooragentskap van Suid-Afrika (Prasa), waaronder Metrorail val, by die Koebergdepot naby Kaapstad toe hy aangeval is nie. “Die rower het my selfoon en my bril gegryp en weggehardloop. Ek is so dankbaar dat ek nog leef en dat hy my nie geskiet het nie. ŉ Lewe is meer werd as ŉ selfoon,” het Brynard gesê. Dit is die tweede keer in 18 maande dat hy by sy werkplek aangeval is. Die vorige aanval was by die Kraaifontein-stasie waar hy deur ŉ groep mans van sy selfoon beroof is. “Ek en my kollegas vrees vir ons lewe wanneer ons soggens opstaan om te gaan werk. Die harde werklikheid is dat ons werksomgewing lewensgevaarlik geword het en niks word daaromtrent gedoen nie,” het hy gesê. Steve Harris, hoofsekretaris van Untu, het gesê die vakbond sal aanstaande week sy aansoek teen Prasa in die hooggeregshof in die Wes-Kaap indien. Untu vra die hof vir ŉ bevel om Prasa te dwing om veiligheidsmaatreëls drasties op te skerp. “Untu het alle vertroue in Prasa se gewilligheid om die krisis betekenisvol aan te pak, verloor. Dit is absurd dat ŉ werkgewer deurlopend met so ŉ ernstige veiligheidsituasie gekonfronteer word en dit dan maar net deurgaans met stilswye begroet word.” Harris het gesê dit laat Untu met geen ander keuse as om die hof te nader vir ŉ bevel om Prasa te dwing om praktiese en redelike stappe te doen om die veiligheid van hul lede onder die oë te sien nie. Untu sal die hof vra om Prasa onder meer te dwing om ŉ mobiele gewapendereaksie-eenheid op die been te bring asook ŉ taakspan, waarin die vakbond ŉ sê sal hê, aan te wys om na ŉ langtermynstrategie vir die veiligheid van vakbondlede te kyk.